賀州思九疑作
作者：李郃
朝代：唐

paragraphs: 我世家九疑，山在宅之陽。
林業倚虛壁，峭拔絕坤方。
卓植斗杓南，序列儼成行。
煙嵐緲相接，午影常中堂。
去留如有期，勝覽誇新妝。
少懷不羈思，那能繫空桑？
對此疑山高，目懸幾成尩。
飄風微我蕩，此興頎然長。
幸隨長者車，身便神亦爽。
詎仍手中扶，扶搖上翱翔。
雲開躋巒頂，萬丈誠孤亢。
俯瞷總羣植，纖纖若毫芒。
上與舉汗漫期，倒景徹罔浪。
璇璣盤胸次，燦爛皆文章。
清風時掀髯，世慮渾相忘。
伸手叩元關，閶闔鳴金琅。
九垓若可極，縱身托穹蒼。
四眺憑空忽，興盡思弓藏。
翩然下其肩，稽首來帝旁。
有嚴淑多士，登戶皆賢良。
探懷攄忠藎，吾亦傾吾囊。
鋒鋩避英銳，鉛槧費揮張。
臚傳動天閽，颜厚何可當。
騰章控多遜，遺珠映奎光。
蔽賢吾焉敢，亦將勵名芳。
維皇怒斯赫，投檄幷炎荒。
悵望九峯雲，母遠在蓮塘。
夜分緝餘緒，旦期裨袞裳。
美人弗可見，此心中忙忙。
朝哦甑巓松，夕把流霞觴。
何上層解羈紲，量移慰悽愴。
媸作盧敖遊，願爲曼倩狂。
長揖別臨賀，策馬指延唐。
時攜二三子，葺彼山阿房。
莧莧迹其故，餘復奚所望。